ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - ΕΥΡΩΠΑΪΚΟ ΤΑΜΕΙΟ ΑΝΑΠΤΥΞΗΣ (ΕΤΑ) - Υπολογισμός των αναγκαίων συνεισφορών για την κάλυψη των εξόδων του οικονομικού έτους 2001 καθώς και πρόβλεψη αποφάσεων και πληρωμών για το 2002, 2003, 2004 και 2005

ΠΡΟΕΙΔΟΠΟΙΗΣΗ

Το άρθρο 6 των εσωτερικών συμφωνιών σχετικά με τη χρηματοδότηση και τη διαχείριση του 7ου και 8ου ΕΤΑ αντίστοιχα προβλέπει, μεταξύ άλλων, ότι η Επιτροπή :

*ανακοινώνει στο Συμβούλιο την κατάσταση των πληρωμών που προβλέπεται για το επόμενο οικονομικό έτος (2001) καθώς και το χρονοδιάγραμμα των προσκλήσεων για συνεισφορά, λαμβάνοντας υπόψη τις προβλέψεις της ΕΤΕ για τις πράξεις τις οποίες διαχειρίζεται.

*επισυνάπτει στις ετήσιες προβλέψεις για τις συνεισφορές τις προβλέψεις της για τις δαπάνες για καθένα από τα τέσσερα έτη που έπονται του έτους κατά το οποίο έγινε η πρόσκληση για συνεισφορά (2002 έως 2005).

1. Εισαγωγή

Σύμφωνα με τους κανόνες που καθορίστηκαν στις εσωτερικές συμφωνίες του 7ου και 8ου ΕΤΑ, η Επιτροπή συντάσσει κάθε έτος την παρούσα ανακοίνωση σκοπός της οποίας είναι να παρουσιάσει τη δημοσιονομική κατάσταση των ΕΤΑ για το τρέχον έτος (2000) και εκτίμηση των δαπανών για το έτος 2001. Η εκτίμηση αυτή χρησιμεύει στον καθορισμό του ποσού που υπολογίζεται για τις προσκλήσεις για συνεισφορά των κρατών μελών στα ΕΤΑ για το έτος 2001. Το παρόν έγγραφο παρουσιάζει επίσης τις προβλέψεις για τις δαπάνες για τα επόμενα τέσσερα έτη (2002/2005).

2. Κατάσταση του ΕΤΑ για το οικονομικό έτος 2000 (αποφάσεις και πληρωμές)

2.1. Όσον αφορά το ποσό των αποφάσεων εκτός Stabex, στις 30 Σεπτεμβρίου 2000, ανερχόταν σε 2.444 εκατ. EUR. Η πρόβλεψη του εγγράφου «χρηματοοικονομικές πληροφορίες για τα ΕΤΑ» προέβλεπε ποσό 3.850 εκατ. EUR. Σύμφωνα με τις προβλέψεις που αναθεωρήθηκαν στα τέλη Σεπτεμβρίου και, συγκρίνοντας τις δυο περιπτώσεις, μια αισιόδοξη και μια απαισιόδοξη, λογικά θα ήταν δυνατόν να αναμένεται στις 31-12-2000 ποσό αποφάσεων 3.525 εκατ. EUR, δηλαδή αρνητική διαφορά 325 εκατ. EUR σε σχέση με τις αρχικές προβλέψεις.

Αυτή η διαφορά εξηγείται κυρίως από το εμπόδιο που αντιμετωπίστηκε κατά την εφαρμογή της συνεργασίας με ορισμένες χώρες ΑΚΕ, καθώς και από τη μεγαλύτερη από την προβλεπόμενη διάρκεια της εφαρμογής των «άλλων πρωτοβουλιών» και την αύξηση των κεφαλαίων επιχειρηματικού κινδύνου που πρότεινε η Επιτροπή.

Η κατάσταση αυτή δείχνει ωστόσο ότι το 8ο ΕΤΑ έχει αποκτήσει πλέον την κανονική του ταχύτητα, με προβλεπόμενο επίπεδο αποφάσεων για το έτος 2000 (2.846 εκατ. EUR εκτός HIPC), για όλα τα ΕΤΑ, υψηλότερο κατά περίπου 9% από εκείνο του έτους 1999 (2.618 εκατ. EUR).

Παρόλα αυτά, δεν πρέπει να αποκλειστεί μια πιο απαισιόδοξη εξέλιξη, σύμφωνα με την οποία οι συνολικές αποφάσεις εκτός Stabex θα ανέλθουν μόνο σε 3.100 εκατ. EUR και οι συνολικές αποφάσεις εκτός HIPC σε 2.400 εκατ. EUR, δηλαδή σε επίπεδο κατά τι χαμηλότερο (9%) από εκείνο του 1999.

2.2. Όσον αφορά τις πληρωμές, η κατάσταση των τρεχουσών δαπανών του ΕΤΑ, εκτός Stabex, για το έτος 2000 στις 30 Σεπτεμβρίου 2000 (+ /- 1.038 εκατομμύρια EUR) είναι κατώτερη από την πρόβλεψη που ανακοινώθηκε τον Ιούλιο του 2000 στο έγγραφο «χρηματοοικονομικές πληροφορίες για τα ΕΤΑ» και στο έγγραφο που υποβλήθηκε στο Συμβούλιο το Δεκέμβριο του 1999. Πράγματι, με βάση τα δεδομένα στις 30-09-2000, φαίνεται ότι ο όγκος των τρεχουσών δαπανών του οικονομικού έτους 2000 θα ανέλθει περίπου σε 1.835 εκατ. EUR, σε σχέση με τις προβλέψεις που αναθεωρήθηκαν τον Ιούλιο που έθεταν ως στόχο πληρωμές 2.385 εκατ. EUR, ποσό που αντιστοιχεί σε καθυστέρηση περίπου 550 εκατ. EUR σε σχέση με τις αρχικές προβλέψεις. Αυτή η καθυστέρηση οφείλεται κυρίως στο χαμηλό επίπεδο των εκταμιεύσεων που έγιναν στα πλαίσια των εθνικών και περιφερειακών ενδεικτικών προγραμμάτων. Ωστόσο, σημαντικές εκταμιεύσεις στα πλαίσια της διευκόλυνσης διαρθρωτικής προσαρμογής, ύψους 330 εκατ. EUR, και της πρωτοβουλίας HIPC, ύψους 100 εκατ. EUR, θα προκαλέσουν στο τέλος αυτού του έτους σημαντική αύξηση των πληρωμών με την οποία το ποσό θα ανέλθει σε 1.835 εκατ. EUR.

2.3. Για το Stabex, τα αποτελέσματα όσον αφορά τις αποφάσεις έφθασαν στις 30/09/2000 σε ποσοστό υλοποίησης 56% (223 εκατ. ευρώ που αποφασίστηκαν σε σχέση με πρόβλεψη 400 εκατ. ευρώ). Ωστόσο, το χαμηλό επίπεδο των πληρωμών στο πλαίσιο αυτού του μέσου (28% της πρόβλεψης για τις 30/09/2000) αναμένεται να αυξηθεί αισθητά τους τελευταίους μήνες του τρέχοντος έτους για να φθάσει στο 76% της πρόβλεψης.

Εκτιμήσεις για το οικονομικό έτος 2000

>ΘΕΣΗ ΠIΝΑΚΑ>

Αυτά τα αριθμητικά στοιχεία λαμβάνουν υπόψη τις αποφάσεις που είναι «καθοδόν»

H ταμειακή κατάσταση για τις τρέχουσες πράξεις στις 31/12/2000 υπολογίζεται ότι θα διαμορφωθεί σε ±16 εκατ. ευρώ. Για να εκτιμηθεί η πρόοδος που σημειώθηκε όσον αφορά τη μείωση των διαθέσιμων τραπεζικών υπολοίπων, είναι σκόπιμο να συγκριθεί αυτό το προβλεπόμενο υπόλοιπο με τα υπόλοιπα του τέλους των προηγούμενων ετών :

473,00 εκατ. EUR τέλη 1995, 297,81 εκατ. EUR τέλη 1996, 330,55 εκατ. EUR τέλη 1997, 306,57 εκατ. EUR τέλη 1998, 140,84 εκατ. EUR τέλη 1999.

Έτσι, επιβεβαιώνεται μία σταθερή πτωτική πορεία του υπολοίπου αυτού. Ωστόσο, επειδή το υπόλοιπο στα τέλη του 2000 είναι ουσιαστικά μηδενικό, θα πρέπει να προβλεφθεί, στην πρόσκληση για συνεισφορά 2001, η ανασύσταση ενός ελάχιστου ύψους της ταμειακής κατάστασης ώστε να υπάρχει επαρκές περιθώριο ελιγμών σε περίπτωση δαπανών που υπερβαίνουν το ύψος των προσκλήσεων για συνεισφορά.

Προβλεπόμενη ταμειακή κατάσταση στις 31/12/2000

Τρέχουσες δαπάνες

>ΘΕΣΗ ΠIΝΑΚΑ>

(1) πληρωμές που πραγματοποιήθηκαν στις χώρες ΑΚΕ, αλλά δεν έχουν ακόμη τακτοποιηθεί

(2) άμεσες πληρωμές που θα τακτοποιηθούν στις 30-09-2000

Η ανάλυση του ταμειακού υπολοίπου Stabex δεν μπορεί να υπακούσει στην ίδια λογική στο μέτρο που ο λογαριασμός Stabex τροφοδοτείται με εντελώς διαφορετικό τρόπο. Σχετικά με το θέμα αυτό, πρέπει να υπογραμμιστεί ότι μετά την έναρξη ισχύος του 8ου ΕΤΑ, όλα τα κονδύλια σχετικά με τα πέντε έτη εφαρμογής του συστήματος (1995/1999) ζητήθηκαν σύμφωνα με τις λεπτομέρειες εφαρμογής που ορίζονται στο άρθρο 54 και στο παράρτημα ΙΙ του δημοσιονομικού κανονισμού του 8ου ΕΤΑ.

Με το τέλος της Λομέ IV α, το μέσο Stabex φθάνει στο τέλος του, εφόσον δεν θα ανανεωθεί με την παρούσα μορφή του στη νέα συμφωνία εταιρικής σχέσης. Γι' αυτό το λόγο στο τέλος Σεπτεμβρίου 2000 ελήφθη κοινή απόφαση ΑΚΕ/ΕΚ σχετικά με τη σύσταση αποθεματικού για τη χρηματοδότηση αποφάσεων στα πλαίσια του Stabex και του Sysmin κατά την περίοδο από τις 2 Αυγούστου έως τις 31 Δεκεμβρίου 2000. η απόφαση αυτή προβλέπει επίσης τη μεταφορά του υπολοίπου, ύψους 1.105.672.002 EUR, από το λογαριασμό του Stabex στον ειδικό λογαριασμό του ΕΤΑ. Η μεταφορά αυτή θα πραγματοποιηθεί σταδιακά, έως τις 31 Δεκεμβρίου 2001. Επίσης συνεπάγεται την πραγματοποίηση των πιστώσεων που έχουν συσταθεί από ορισμένα κράτη μέλη πριν από αυτή την προθεσμία.

Στον πίνακα που ακολουθεί, οι πόροι που αναφέρονται(1) είναι κατώτεροι από το ποσό της πρόσκλησης για συνεισφορά(2) στο μέτρο που, κατ' εφαρμογή του δημοσιονομικού κανονισμού, τα κράτη μέλη μπορούν να επιλέξουν είτε πληρωμή κατά την ημερομηνία πρόσκλησης για συνεισφορά είτε άνοιγμα πίστωσης..

Προβλεπόμενη ταμειακή κατάσταση στις 31/12/2000

Δαπάνες Stabex

>ΘΕΣΗ ΠIΝΑΚΑ>

3. Εκτιμήσεις για το 2001 (αποφάσεις και πληρωμές)

Μετά από μια βραδεία εκκίνηση, το 8ο ΕΤΑ επιβεβαιώνει το 2000 τον κανονικό ρυθμό στον οποίο έφθασε το 1999. Η επιτάχυνση που παρατηρήθηκε κατά τα δύο αυτά έτη θα οδηγήσει αναπόφευκτα και σε σημαντική αύξηση του επιπέδου των πληρωμών για το 2001.

Δεδομένου ότι το 6ο ΕΤΑ δεν έχει κλείσει, τα σχετικά ποσά εξατομικεύονται.

Στο πλαίσιο του 7ου ΕΤΑ, όσον αφορά τις αποφάσεις, οι προβλέψεις αφορούν αποκλειστικά την προγραμματιζόμενη βοήθεια (ΕΕΠ & ΠΕΠ) έναντι ποσού 400 εκατ. EUR, δεδομένου ότι τα κονδύλια για τα άλλα μέσα έχουν εξαντληθεί. Όσον αφορά τις πληρωμές, με 618 εκατ. EUR, οι πληρωμές στο πλαίσιο του 7ου ΕΤΑ προβλέπεται ότι θα αποτελέσουν το 30% των πληρωμών εκτός Stabex που προβλέπονται για το 2001 (2063 εκατ. EUR). Θα αφορούν μόνο τις δαπάνες στο πλαίσιο των ενδεικτικών προγραμμάτων.

Στο πλαίσιο του 8ου ΕΤΑ, εκτός Stabex, οι αποφάσεις προβλέπεται ότι θα ανέλθουν σε 2993 εκατ. EUR το 2001 χάρη σε επανάληψη των αποφάσεων για την προγραμματιζόμενη βοήθεια, κυρίως τα ενδεικτικά προγράμματα, καθώς και στη μεταφορά στο 2001 της αύξησης των επιχειρηματικών κεφαλαίων και των άλλων πρωτοβουλιών.

Όσον αφορά τις πληρωμές, αυτές προβλέπεται ότι θα ανέλθουν σε 1912 εκατ. EUR, εκ των οποίων 772 για την προγραμματιζόμενη βοήθεια.

Για το Stabex, οι προβλέψεις αφορούν μόνο το 8ο ΕΤΑ. Οι προβλέψεις όσον αφορά τις αποφάσεις προβλέπεται ότι θα ανέλθουν σε 240 εκατ. EUR και σε 475 εκατ. EUR όσον αφορά τις πληρωμές.

Στο σύνολο των ΕΤΑ, το συνολικό ποσό των προς λήψη αποφάσεων ανέρχεται σε 4.033 εκατ. EUR. όσον αφορά τις πληρωμές, έχει πλέον εξασφαλιστεί η έναρξή τους, και το επίπεδο για το ερχόμενο έτος αναμένεται να κυμανθεί στα 2.538 εκατ. EUR.

Εκτιμήσεις για το οικονομικό έτος 2001

>ΘΕΣΗ ΠIΝΑΚΑ>

Η εξέλιξη των εκταμιεύσεων από το 1991 παρατίθεται στη συνέχεια. Ο πίνακας αυτός δείχνει καθαρά την ανάκαμψη του ρυθμού των πληρωμών που άρχισε το 1998 χάρη στην έναρξη ισχύος του 8ου ΕΤΑ και που προβλέπεται να συνεχιστεί το 2001.

>ΘΕΣΗ ΠIΝΑΚΑ>

4. Πρόσκληση για συνεισφορά (στρογγυλευμένα ποσά)

Για να καλυφθούν οι τρέχουσες δαπάνες του οικονομικού έτους 2001 και για να ανασυσταθεί ένα λογικό επίπεδο ταμειακής κατάστασης, η πρόσκληση για συνεισφορά εκτός Stabex, θα πρέπει να καθοριστεί σε 2.300 εκατ. EUR (κλίμακα 7ου ΕΤΑ).

Όσον αφορά τις δαπάνες Stabex, θα καλυφθούν από το αποθεματικό που έχει συσταθεί στα πλαίσια της κοινής απόφασης ΑΚΕ/ΕΚ που αναφέρεται στο σημείο 1, σελίδα 6 ανωτέρω. Δεν υπάρχει πλέον δυνατότητα πρόσκλησης για συνεισφορά στα κράτη μέλη. Το υπόλοιπο των ρευστών διαθεσίμων στο λογαριασμό Stabex καθώς και οι οφειλές ορισμένων κρατών μελών πρέπει να μεταφερθούν στον ειδικό λογαριασμό του ΕΤΑ πριν τις 31 Δεκεμβρίου 2001, οπότε αυτά τα ποσά θα αφαιρεθούν από τις προσκλήσεις για συνεισφορά που γίνονται στα κράτη μέλη για τις τρέχουσες δαπάνες.

Με βάση την προβλεπόμενη ταμειακή ροή των δαπανών και λαμβάνοντας υπόψη την επιθυμία των κρατών μελών για περικοπή των διαθέσιμων χρηματοδοτικών ποσών, που είναι απαραίτητα ωστόσο, η Επιτροπή προτείνει, για τις τρέχουσες δαπάνες, τις εξής τέσσερις διαδοχικές δόσεις:

600 εκατ.EUR στις 20 Ιανουαρίου 2001

550 εκατ. EUR την 1η Απριλίου 2001

600 εκατ.EUR την 1η Ιουλίου 2001

550 εκατ.EUR την 1η Νοεμβρίου 2001.

Από αυτές τις δόσεις θα αφαιρεθούν συνεπώς τα ποσά που θα μεταφερθούν από το λογαριασμό Stabex. Οι μεταφορές αυτές θα γίνουν κατά τις ίδιες ημερομηνίες με τις προσκλήσεις.

Ως συνήθως, αυτές οι δόσεις θα μπορούν να προσαρμοστούν κατά τη διάρκεια κάθε τριμηνιαίας πρόσκλησης για συνεισφορά ώστε να λαμβάνονται υπόψη οι πραγματικές ανάγκες. Εξάλλου, για μια βελτιωμένη εκτέλεση του προϋπολογισμού, η Ευρωπαϊκή Επιτροπή μπορεί να προσφύγει στο άρθρο 6 της εσωτερικής συμφωνίας για να προσαρμόσει τους χρηματοδοτικούς πόρους στις ανάγκες.

Προβλεπόμενη ταμειακή κατάσταση στις 31/12/2001

Τρέχουσες δαπάνες

>ΘΕΣΗ ΠIΝΑΚΑ>

Ο πίνακας της πρόσκλησης για συνεισφορά που αφορά τις τρέχουσες δαπάνες (κλίμακα 7ου ΕΤΑ) παρατίθεται στο παράρτημα.

5. Προβλέψεις των δαπανών του ΕΤΑ 2002 έως 2005

Οι προβλέψεις των δαπανών του ΕΤΑ για τα οικονομικά έτη 2002 έως 2005 αποτελούν απλώς κατά προσέγγιση εκτίμηση του όγκου των δαπανών σε συνάρτηση με το ρυθμό που παρατηρήθηκε κατά τα προηγούμενα έτη.

Προβλέψεις αποφάσεων και πληρωμών για το ΕΤΑ

Έτη 2002 έως 2005

>ΘΕΣΗ ΠIΝΑΚΑ>

Σύμφωνα με τα στοιχεία που παρουσίασε η Επιτροπή στο Coreper κατά την ολοκλήρωση των διαπραγματεύσεων μετά τη Λομέ (έγγρ. Χρηματοδοτική χορήγηση στο 9ο ΕΤΑ της 3-11-99 και διορθωτικό της 30-11-99)

>ΘΕΣΗ ΠIΝΑΚΑ>